30 กันยายน 2563

*การกำหนดมาตรฐานอุตสาหกรรมใหม่สำหรับการเคลือบกระดาษในบรรจุภัณฑ์เพื่อขับเคลื่อนเศรษฐกิจหมุนเวียน*

# เฮงเค็ลใช้บรรจุภัณฑ์กระดาษรีไซเคิล ชูนวัตกรรมการเคลือบผิว

ในฐานะซัพพลายเออร์ชั้นนำด้านกาวและสารเคลือบสำหรับบรรจุภัณฑ์ เฮงเค็ลได้ทำงานร่วมกับพันธมิตรอย่างใกล้ชิดเพื่อสนับสนุนเศรษฐกิจหมุนเวียนโดยการทบทวนโซลูชั่นบรรจุภัณฑ์ใหม่ที่ยั่งยืนแต่ใช้งานได้จริง ภายหลังจากการเปิดตัวกลุ่มผลิตภัณฑ์ RE ซึ่งได้รับการออกแบบเพื่อการรีไซเคิลเมื่อปีที่ผ่านมา บริษัทฯ ได้ขยายกลุ่มผลิตภัณฑ์ รวมถึงการเคลือบกระดาษทั้งแบบใช้ความร้อนและใช้อุณหภูมิปกติ ผลิตภัณฑ์เหล่านี้ได้ผ่านการรับรองว่ารองรับการรีไซเคิลสำหรับกระดาษ และอนุญาตให้มีการออกแบบบรรจุภัณฑ์ใหม่ๆ

ความยั่งยืนเป็นหนึ่งในปัจจัยที่สำคัญที่สุดของบรรจุภัณฑ์สินค้า ขั้นตอนแรกในการออกแบบบรรจุภัณฑ์ที่เป็นมิตรต่อการรีไซเคิลซึ่งรองรับเศรษฐกิจหมุนเวียนเริ่มจากการตรวจสอบให้แน่ใจว่ากาวและสารเคลือบสามารถรองรับวัสดุทางเลือก เช่น กระดาษต่างๆ ที่ใช้สำหรับงานด้านอาหารและไม่ใช่อาหาร “วัตถุประสงค์หลักของบรรจุภัณฑ์คือการปกป้อง และสิ่งนี้ยังคงเป็นสิ่งที่หนุนกลยุทธ์ของเรา ขอบเขตนี้ยังหมายรวมถึงการพัฒนากาวและสารเคลือบที่ช่วยปรับปรุงความสามารถในการรีไซเคิลและช่วยให้สามารถออกแบบบรรจุภัณฑ์ใหม่ๆ ได้” นายอเล็กซานเดอร์ บอคคิช หัวหน้าฝ่ายกลยุทธ์การตลาดระดับโลกด้านบรรจุภัณฑ์ซองอ่อนของเฮงเค็ลอธิบาย

“การพัฒนาล่าสุดของทั้งสองผลิตภัณฑ์ได้รับการรับรองว่าสามารถรีไซเคิลและสามารถใช้แทนบรรจุภัณฑ์พลาสติกได้ การเคลือบแบบซีลติดสามารถนำไปรีไซเคิลได้ทั้งสำหรับบรรจุภัณฑ์กระดาษที่ใช้สำหรับงานอาหารและไม่ใช่อาหาร” จากข้อมูลของยูโรมอนิเตอร์ การใช้กระดาษซองอ่อนในสแน็กบาร์คาดว่าจะเพิ่มขึ้นร้อยละ 20 ในยุโรปตะวันตก ในระหว่างปี 2562-2567 โดยคาดว่าจะมีจำนวนถึง 41 ล้านหน่วย ในขณะเดียวกัน สำหรับผลิตภัณฑ์ขนมประเภทช็อคโกแลต กระดาษซองอ่อนยังคงเป็นตลาดเฉพาะกลุ่ม (niche market) ที่มีน้อยกว่าร้อยละ 2 ในตลาดบรรจุภัณฑ์ทั่วโลก “เรามองว่าตลาดนี้ยังมีศักยภาพในการเติบโตอีกมากหากเราร่วมมืออย่างใกล้ชิดกับพันธมิตรในการออกแบบโซลูชั่นบรรจุภัณฑ์ที่เหมาะสม นั่นก็คือ สามารถรีไซเคิลได้ทั้งหมด ด้วยเทคโนโลยีการเคลือบกระดาษแบบซีลติดล่าสุดของเรา”

**การเคลือบกระดาษที่สามารถนำไปใช้งานได้หลากหลาย**

สารเคลือบกระดาษนั้นมีความแปลกใหม่ในแง่ของความสามารถในการนำกลับมาใช้ใหม่ ความปลอดภัยของอาหาร และความยืดหยุ่นของกระดาษ ในขณะเดียวกันประสิทธิภาพการผลิตได้ถูกยกระดับให้สูงขึ้นไปอีกเนื่องจากความสามารถในการรักษาคุณสมบัติการซีลติดที่สม่ำเสมอแม้จะใช้เครื่องจักรความเร็วสูงก็ตาม “เราทำงานอย่างใกล้ชิดร่วมกับพันธมิตรของเราในการออกแบบโซลูชั่นที่สามารถรีไซเคิลได้และตรงตามข้อกำหนดด้านประสิทธิภาพของอุตสาหกรรม” นายเดวิด โคปโปลา ผู้จัดการฝ่ายพัฒนาธุรกิจของยุโรปอธิบาย “Loctite Liofol HS 2809-22 RE และ CS 22-422 RE ได้ผ่านการทดสอบและได้รับการรับรองว่าสามารถรีไซเคิลได้และมีคุณลักษณะด้านความปลอดภัยของอาหาร เราสามารถนำสารเคลือบและกาวมาใช้ได้ในวงกว้าง โดยไม่ต้องกังวลในเรื่องของประสิทธิภาพและความปลอดภัย”

Loctite Liofol HS 2809-22 RE เป็นสารเคลือบอเนกประสงค์ที่ครอบคลุมการใช้งานที่หลากหลาย ตั้งแต่ซองผลิตภัณฑ์เพื่อสุขอนามัยและซองบรรจุชาไปจนถึง บรรจุภัณฑ์เพื่อใช้สำหรับอุตสาหกรรมฮาร์ดแวร์และวัสดุห่อหุ้มบรรจุภัณฑ์ของขนมประเภทช็อคโกแลต

Loctite Liofol CS 22-422 RE ยังครอบคลุมการใช้งานเคลือบ อาทิ การ์ดกระดาษในรูปแบบต่างๆ, ซีเรียลบาร์, บรรจุภัณฑ์บิสกิต, อาหารแช่แข็ง และไอศกรีม โดยนวัตกรรมสารเคลือบทั้งสองจะไม่ก่อให้การติดกันของฟิล์มเคลือบเพื่อให้ง่ายในการดึงฟิล์มเคลือบออกจากม้วนโดยไม่จำเป็นต้องใช้สารเคลือบอื่น และยังสามารถใช้งานร่วมกับหมึกได้ทุกประเภท ความสามารถในการนำกระดาษกลับมาใช้ใหม่นี้ได้รับการรับรองโดยสถาบันอิสระในการยืนยันว่าผลิตภัณฑ์นี้เหมาะสำหรับการรีไซเคิลประเภทกระดาษ

เมื่อพิจารณาถึงความสามารถในการรีไซเคิลควบคู่ไปกับประสิทธิภาพระดับสูง สารเคลือบทั้งคู่จึงเหมาะสมกับกลุ่มผลิตภัณฑ์ RE ของเฮงเค็ลและรองรับห่วงโซ่คุณค่าทั้งหมดเมื่อเปลี่ยนจากบรรจุภัณฑ์พลาสติกไปเป็นทางเลือกที่ใช้กระดาษ

# # # #

**เกี่ยวกับเฮงเค็ล**
เฮงเค็ล ดำเนินธุรกิจทั่วโลกด้วยพอร์ตโฟลิโอผลิตภัณฑ์ที่สมดุลและหลากหลาย บริษัทฯ เป็นผู้นำในสามกลุ่มธุรกิจทั้งในธุรกิจเพื่ออุตสาหกรรมและธุรกิจสินค้าอุปโภคบริโภค อันเป็นผลมาจากแบรนด์ นวัตกรรม และเทคโนโลยีที่แข็งแกร่ง ธุรกิจเทคโนโลยีกาวของเฮงเค็ล (Adhesive Technologies) เป็นผู้นำในตลาดกาวในทุกอุตสาหกรรมทั่วโลก ในธุรกิจผลิตภัณฑ์ซักล้างและผลิตภัณฑ์ในครัวเรือน และผลิตภัณฑ์บิวตี้แคร์ (Laundry & Home Care and Beauty Care businesses) เฮงเค็ลเป็นผู้นำในหลายตลาดและประเภทผลิตภัณฑ์ทั่วโลก เฮงเค็ลก่อตั้งขึ้นในปี พ.ศ. 2419 และมีประวัติความสำเร็จอันยาวนานกว่า 140 ปี ในปี พ.ศ. 2562 เฮงเค็ลมียอดขายมากกว่า 2 หมื่นล้านยูโร และมีผลกำไรดำเนินงานที่ปรับปรุงแล้ว 3,200 ล้านยูโร เฮงเค็ลมีพนักงานมากกว่า 52,000 คนทั่วโลก ซึ่งมีความหลากหลายมีความมุ่งมั่น รวมกันเป็นหนึ่งเดียวด้วยวัฒนธรรมขององค์กรที่แข็งแกร่ง มีจุดมุ่งหมายร่วมกันในการสร้างคุณค่าที่ยั่งยืน และมีคุณค่าร่วมกัน ในฐานะผู้นำด้านความยั่งยืนซึ่งเป็นที่ยอมรับ เฮงเค็ลได้รับการยกย่องจากดัชนีและการจัดอันดับระหว่างประเทศต่างๆ หุ้นบุริมสิทธิของเฮงเค็ลจดทะเบียนอยู่ในดัชนีหลักทรัพย์ DAX ของเยอรมนี ข้อมูลเพิ่มเติมกรุณาเข้าชมที่ [www.henkel.com](http://www.henkel.com)

**ข้อมูลสำหรับสื่อมวลชน กรุณาติดต่อ**

แม็กกี้ แทน กฤษณา ปานสุนทร

เฮงเค็ล 124 คอมมิวนิเคชั่นส คอนซัลติ้ง

โทรศัพท์ +65 6424 7045 02 718 1886 ต่อ 216 และ 081-859-007

อีเมล maggie.tan@henkel.com krissana@124comm.com